kykNET se eerste hibriede Silwerskermfees skop volgende week af | rooi rose kykNET se eerste hibriede Silwerskermfees skop volgende week af | rooi rose
kykNET se tiende Silwerskermfees word tussen 23 en 26 Maart 2022 as 'n opwindende hibriede fees aangebied.
Omdat dit gelyktydig by die Bay Hotel in Kaapstad se Rotunda én op die Silwerskermfees-webwerf plaasvind, kan fliekliefhebbers van regoor die land vanjaar saam fees vier.
Almal wat die fees virtueel wil bywoon, kan op die Silwerskermfees-webwerf registreer.
Vanjaar se Silwerskermfees-program sluit nege rolprente in wat meeding om die gesogte Silwerskermfees-toekennings, asook sewentien kortfilms wat met die ondersteuning van kykNET en die Silwerskermfees vervaardig is.
Speelfims in kompetisie
Alhoewel die speelfilms in kompetisie tydens vorige Silwerskermfeeste uitsluitlik rolprente was wat hul wêreld- of Suid-Afrikaanse debuut by die fees gemaak het, sluit vanjaar se program ook rolprente in wat deur kykNET en M-Net befonds is, maar reeds in teaters of op DStv se BoxOffice vrygestel is omdat die fees weens Covid-19 uitgestel moes word. Dié drie rolprente is Kaalgat Karel, Klein Karoo 2 en vanjaar se amptelike Suid-Afrikaanse Oscar-inskrywing in die kategorie Beste Internasionale Film, Barakat.
Beurtkrag maak sy wêreldpremière by die fees. Vir dié blinknuwe speelfilm het die glanspaartjie Ivan Botha en Donnalee Roberts kragte saamgesnoer met regisseur Jozua Malherbe (Griekwastad) om die draaiboek van die gelyknamige 2015–Silwerskermfees-kortfilm tot 'n vollengterolprent te verwerk.
Lees ook: Lekker avonture in the Durbanville-wynvallei
Travis Taute se senutergende aksiefliek spog met 'n fantastiese rolverdeling met, onder andere, Gail Mabalane en Hlomla Dandala. En Jarrid Geduld lewer 'n kragtoer as 'n brandweerman wat op die vlug slaan wanneer hy van die moord op sy vrou verdink word. Indemnity het reeds op internasionale stroomdienste gehore gaande gehad en kritici het die puik kinematografie en spesiale effekte lof toegeswaai.
Foto: Down So Long
'n Vorige Silwerskermfeeswenner Etienne Fourie, wat ná sy bekroning vir Die windpomp ook feesgehore bekoor het met Dis koue kos, skat en Liewe Kersfeesvader, is in die regisseurstoel vir dié riller. Stiekyt is vervaardig deur Homebrew Films, wat vir hul puik televisieprogramme bekend is.
Nes Beurtkrag is Vlugtig 'n verwerking van 'n Silwerskermkortfilm. Vir Vlugtig, die speelfilm, is dieselfde regisseur, Marinus Gubitz, aan die stuur van sake. Talle spelers wat in die kortfilm te siene was, is weer op die skerm, maar dié keer is die talentvolle Jane de Wet ook deel van die rolverdeling. Jane, bekend vir haar rolle in Showmax se The Girl from St. Agnes en kykNET se Spoorloos: Steynhof het in 2019 die Silwerskermtoekenning vir Mees Belowende Jong Ster vir haar spel in Griekwastad verower.
Loer in by die Silwerskermfees-webwerf vir volledige opsommings en die lokprente van dié rolprente.
In 'n paar van die kortfilms op vanjaar se Silwerskermfees-program bevind karakters hulself op die verkeerde tyd op die verkeerde plek – altyd 'n goeie resep vir 'n sielkundige riller met 'n kinkel in die kabel. In Baber is dié donker plek 'n makabere barbierswinkel op die Kaapse Vlakte, waar die eienaar en sy dogter van plan is om meer as net 'n kliënt se hare te laat waai. Irshaad Ally van Suidooster-faam, wat die rol van die kliënt vertolk, is ook te sien in Verstikking – dié keer as 'n skatryk sakeman wat na 'n rooftog in 'n ondergrondse parkeerarea op 'n eienaardige manier wraak neem. In Aan/Af beland 'n doodgewone ou in die woonstel van sy bejaarde Duitse buurvrou waar alles beslis nie pluis is nie.
Gesinsverhoudings – veral dié tussen ouers en hul kinders – word op 'n vars, uiteenlopende manier benader in Bennie Bingo, Bittersoet en Sporadies Nomadies. Ons praat hier van 'n verlore seun wie se vreemde transformasie en gepaardgaande selfopgelegde stilswye 'n familie se jaarlikse tradisie – 'n bingo-kampioenskap – lelik beduiwel in 'n sweet komedie-drama; 'n oupa met Alzheimers wat skielik by 'n Kersete waar die ma reeds 'n probleem het met haar seun se gay-romanse, skielik iets oor sy eie liefdeslewe onthou wat niemand weet nie; en 'n sukkelende rocker-muso–pa wie se vervreemde matriekdogter noodgedwonge by hom aansluit op 'n road trip.
Dan word swangerskap uit nuwe hoeke belig in Katvis en Skyn. In Katvis neem 'n paartjie 'n ongewone besluit wanneer die biologiese klok te vinnig begin tik, en in Skyn word 'n 'n sukkelende kelnerin onkant gevang word met 'n broodjie in die oond ná 'n dronk aandjie en 'n vreemdeling in haar bed.
Maar die liefde kan enige plek toeslaan – byvoorbeeld in 'n hangkas in 'n polisieman se huis, soos in Twintig tone in 'n hangkas, of tussen twee eeue–oue vampiere op die Kaapse Vlakte. Dít gebeur in Net ons. In Die Horries is daar geheime agente met die uitsluitlike missie om jou die horries te gee ná 'n nag se gefuif. Maar wat gebeur as 'n Horrie gevoelens ontwikkel vir 'n Horrie-kollega?